Title: Szomszéd
Description: A Bródy-díjas író, szerkesztő és volt színházi rendező, Zoltán Gábor 2016-ban megjelent Orgia című regényében a naturalizmus eszközeivel tárta fel, mivé lesz a világ, ha hatalmat kapnak az értelmetlenül gyűlölködő, primitív, gonosz emberek. A kegyetlenkedések mellbe vágóan részletes leírásával sok problémát felvető könyv a tizenkettedik kerületi nyilasoknak a második világháború végjátékában elkövetett rémtetteit mutatta be úgy, ahogyan eddig más irodalmi alkotás meg sem kísérelte. Az egyszerre előzménynek és folytatásnak tekinthető újabb művében az író, aki a helyszínen nőtt fel, próbálja megérteni és megértetni, hogy mi vezetett a véres eseményekhez. Ezért visszatérve a városmajori Maros utcába, egykori és mai szomszédai, Márai Sándor, Jávor Pál és Solti György, valamint sok más híres és kevésbé nevezetes ember nyomába szegődik. "Éldegélünk, egy-egy óvatlan pillanatra szabadnak érezzük magunkat, azt hisszük, megválaszthatjuk, kikre figyelünk oda, és kiknek adunk a szavára, kiket szeretünk, miközben közvetlen közelről figyel halálos ellenségünk: a szomszéd" - írja a fülszöveg. A Szomszéd nem annyira gyötrelmes olvasmány, mint az Orgia, de előzményével együtt elgondolkodásra késztet, a múlt és az emberi viselkedés hasonló mélységeibe visz.